ประกาศธนาคารแห่งประเทศไทย ที่ สนช. 1/2561 เรื่อง หลักเกณฑ์การกำกับดูแลผู้ให้บริการระบบการชำระเงินที่มีความสำคัญ
ประกาศธนาคารแห่งประเทศไทย
ที่ สนช. ๑/๒๕๖๑
เรื่อง
หลักเกณฑ์การกำกับดูแลผู้ให้บริการระบบการชำระเงินที่มีความสำคัญ[๑]
 

๑. เหตุผลในการออกประกาศ
ระบบการชำระเงินที่มีความสำคัญเป็นระบบโครงสร้างพื้นฐานหลักของประเทศ
โดยเป็นระบบการชำระเงินที่รองรับการโอนเงินมูลค่าสูง
หรือที่ใช้สำหรับการหักบัญชีหรือการชำระดุลที่เชื่อมโยงระหว่างธนาคารกลางกับผู้ประกอบธุรกิจระบบการชำระเงินต่าง
ๆ ซึ่งเป็นสมาชิกของระบบการชำระเงินที่มีความสำคัญ รวมถึงมีความเชื่อมโยง (interdependencies) กับระบบการซื้อขายหลักทรัพย์ในตลาดหลักทรัพย์และระบบอื่น ๆ ที่เกี่ยวข้อง
เพื่อสนับสนุนการทำธุรกรรมทางการเงินให้สามารถดำเนินการได้อย่างสะดวก รวดเร็ว
และมีประสิทธิภาพ
ช่วยส่งเสริมการขับเคลื่อนกิจกรรมทางเศรษฐกิจและรักษาเสถียรภาพทางการเงินของประเทศ
(financial stability) ซึ่งหากระบบหยุดชะงักอาจส่งผลกระทบต่อประโยชน์สาธารณะ
ความเชื่อมั่นของสาธารณชน หรือเสถียรภาพและความมั่นคงของระบบการชำระเงิน
ธนาคารแห่งประเทศไทยจึงกำหนดหลักเกณฑ์การกำกับดูแลระบบการชำระเงินที่มีความสำคัญโดยนำหลักการตามมาตรฐานสากลมาใช้
มีการกำหนดหลักเกณฑ์เกี่ยวกับการคุ้มครองผลสมบูรณ์ของการชำระเงิน (payment finality) และการดำเนินการรองรับกรณีที่สมาชิกถูกศาลสั่งพิทักษ์ทรัพย์หรือพิพากษาให้ล้มละลาย
เพื่อมิให้มีผลกระทบต่อการชำระเงินในระบบการชำระเงินที่มีความสำคัญที่ได้ดำเนินการเสร็จสมบูรณ์แล้ว
รวมถึงกำกับดูแลในด้านธรรมาภิบาล ด้านการบริหารความเสี่ยงและความปลอดภัย
ด้านการคุ้มครองสมาชิกและสาธารณชน และด้านการส่งเสริมประสิทธิภาพ
เพื่อส่งเสริมให้ระบบการชำระเงินที่มีความสำคัญมีประสิทธิภาพ มั่นคง ปลอดภัย
มีการบริหารจัดการความเสี่ยงได้อย่างเหมาะสม
และสามารถให้บริการได้อย่างต่อเนื่องทั้งในภาวะปกติและภาวะฉุกเฉิน รวมถึงลดความเสี่ยงที่อาจก่อให้เกิดผลกระทบต่อเนื่องเป็นวงกว้าง
(systemic risk) ซึ่งนำไปสู่การมีเสถียรภาพของระบบชำระเงินและระบบการเงินโดยรวม

๒. อำนาจตามกฎหมาย
อาศัยอำนาจตามความในมาตรา ๗
แห่งพระราชบัญญัติระบบการชำระเงิน พ.ศ. ๒๕๖๐ ธนาคารแห่งประเทศไทยกำหนดหลักเกณฑ์การกำกับดูแลผู้ให้บริการระบบการชำระเงินที่มีความสำคัญ

๓. ขอบเขตการบังคับใช้
ประกาศฉบับนี้ให้ใช้บังคับกับผู้ให้บริการระบบการชำระเงินที่มีความสำคัญตามกฎหมายว่าด้วยระบบการชำระเงิน

๔. เนื้อหา
๔.๑ นิยาม
ในประกาศฉบับนี้
ระบบการชำระเงินที่มีความสำคัญ หมายความว่า ระบบการชำระเงินที่
ธปท. จัดตั้งและดำเนินการตามกฎหมายว่าด้วยธนาคารแห่งประเทศไทย
หรือระบบการชำระเงินอื่นใดที่รัฐมนตรีประกาศกำหนดโดยคำแนะนำของ ธปท.
ตามกฎหมายว่าด้วยระบบการชำระเงิน
ผู้ให้บริการ หมายความว่า
ผู้ให้บริการระบบการชำระเงินที่มีความสำคัญ
สมาชิก หมายความว่า
ผู้ใช้บริการที่ยินยอมผูกพันตามหลักเกณฑ์ในการใช้บริการระบบการชำระเงินที่มีความสำคัญ
ธปท. หมายความว่า
ธนาคารแห่งประเทศไทยตามกฎหมายว่าด้วยธนาคารแห่งประเทศไทย
คณะกรรมการ หมายความว่า คณะกรรมการระบบการชำระเงินตามกฎหมายว่าด้วยธนาคารแห่งประเทศไทย
หรือคณะกรรมการของผู้ให้บริการระบบการชำระเงินที่มีความสำคัญที่รัฐมนตรีประกาศกำหนด
๔.๒ หลักเกณฑ์การกำกับดูแล
ผู้ให้บริการต้องปฏิบัติตามหลักเกณฑ์ วิธีการ และเงื่อนไข
ดังต่อไปนี้
๔.๒.๑ การคุ้มครองผลสมบูรณ์ของการชำระเงิน (payment finality)
ให้รายการโอนเงินหรือชำระดุลที่ส่งเข้าระบบการชำระเงินที่มีความสำคัญมีผลสมบูรณ์
เมื่อผู้ให้บริการได้หักเงินจากบัญชีของสมาชิกผู้โอนและนำเข้าบัญชีของสมาชิกผู้รับโอนตามหลักเกณฑ์ของระบบที่ผู้ให้บริการกำหนดโดยผู้ให้บริการสมาชิก
หรือผู้ที่เกี่ยวข้องจะเพิกถอนกลับรายการ หรือแก้ไขรายการมิได้
ทั้งนี้ ผู้ให้บริการต้องกำหนดหลักเกณฑ์ เงื่อนไข
และขั้นตอนการดำเนินการที่เกี่ยวข้องกับการโอนเงินหรือการชำระดุลเกี่ยวกับผลสมบูรณ์ของการโอนเงินหรือการชำระดุลโดยกำหนดกระบวนการ
ระยะเวลาในการชำระเงิน และจุดที่การโอนเงินหรือการชำระดุลมีผลสมบูรณ์ (point of finality) ตลอดจนมีแนวปฏิบัติเพื่อรองรับหลักเกณฑ์ดังกล่าวอย่างชัดเจน
๔.๒.๒
การดำเนินการรองรับกรณีที่สมาชิกถูกศาลสั่งพิทักษ์ทรัพย์หรือพิพากษาให้ล้มละลาย
(๑)
กำหนดกระบวนการและพิธีปฏิบัติรองรับกรณีที่สมาชิกถูกศาลสั่งพิทักษ์ทรัพย์หรือพิพากษาให้ล้มละลาย
รวมถึงแนวทางการประสานงานระหว่างสมาชิกและผู้ที่เกี่ยวข้อง เช่น
ผู้กำกับดูแลและผู้ให้บริการระบบที่มีความเชื่อมโยงกัน
เพื่อให้สามารถดำเนินการระงับการให้บริการชั่วคราวหรือเพิกถอนการให้บริการแก่สมาชิกรายดังกล่าวได้อย่างทันท่วงที
ลดความเสี่ยงที่จะเกิดความเสียหายและปัญหาด้านสภาพคล่องที่อาจเกิดขึ้น
(๒)
จัดให้มีการทดสอบการปฏิบัติตามกระบวนการและพิธีปฏิบัติร่วมกับสมาชิกและผู้ที่เกี่ยวข้อง
รวมถึงทบทวนกระบวนการและพิธีปฏิบัติ
รองรับกรณีสมาชิกถูกศาลสั่งพิทักษ์ทรัพย์หรือล้มละลายอย่างน้อยปีละ ๑ ครั้ง
หรือเมื่อมีการเปลี่ยนแปลงที่ส่งผลกระทบกับกระบวนการและพิธีปฏิบัติที่ได้กำหนดไว้อย่างมีนัยสำคัญ
๔.๒.๓ ด้านธรรมาภิบาล
(๑) การควบคุมภายใน
(๑.๑)
จัดให้มีโครงสร้างองค์กรที่เอื้อต่อการบริหารความเสี่ยงและการควบคุมภายใน
ซึ่งสอดคล้องตามหลักการแบ่งแยกหน้าที่ความรับผิดชอบ ๓ ระดับ (three lines of defence) โดยมีการแบ่งแยกหน้าที่ความรับผิดชอบ สายการบังคับบัญชา
และการรายงานอย่างชัดเจนระหว่างการทำหน้าที่ (๑)
ดำเนินการระบบการชำระเงินที่มีความสำคัญ (๒) บริหารความเสี่ยง และ (๓) ตรวจสอบ
รวมถึงต้องจัดให้มีการถ่วงดุลอำนาจกันอย่างอิสระ โดยเฉพาะการทำหน้าที่ตรวจสอบต้องมีความเป็นอิสระจากการทำหน้าที่ดำเนินการระบบการชำระเงินที่มีความสำคัญ
และการทำหน้าที่บริหารความเสี่ยง
(๑.๒) จัดให้มีกระบวนการควบคุมภายใน
ซึ่งครอบคลุมถึงการตรวจสอบรายการผิดปกติ
เพื่อป้องกันความเสี่ยงจากความผิดพลาดหรือการทุจริตในการปฏิบัติงาน หรือการบริหารความเสี่ยงที่ไม่เหมาะสมและรัดกุมเพียงพอ
หรือการไม่ปฏิบัติตามกฎ ระเบียบ หรือข้อบังคับภายในของผู้ให้บริการ
หรือกฎหมายที่เกี่ยวข้อง
(๒) การรายงานการดำเนินงานและแผนงานที่สำคัญ
ให้รายงานการดำเนินงานและแผนงานที่สำคัญที่เกี่ยวข้องกับระบบการชำระเงินที่มีความสำคัญแก่คณะกรรมการโดยสม่ำเสมอ
เพื่อติดตามการดำเนินงาน เช่น แผนการปรับเปลี่ยนระบบงานที่สำคัญ
การปรับปรุงแก้ไขประเด็นความเสี่ยงที่สำคัญ การกำหนดเป้าหมายในการให้บริการ
และการรายงานระดับความพร้อมใช้งานของระบบ (system availability)
๔.๒.๔ ด้านการบริหารความเสี่ยงและความปลอดภัย
ผู้ให้บริการต้องปฏิบัติตามหลักเกณฑ์ของประกาศ ธปท.
ว่าด้วยนโยบายและมาตรการการรักษาความมั่นคงปลอดภัยทางระบบสารสนเทศ
และต้องปฏิบัติเพิ่มเติมตามหลักเกณฑ์ ดังต่อไปนี้
(๑) นโยบายและมาตรการบริหารความเสี่ยง
กำหนดนโยบายและมาตรการบริหารความเสี่ยงในด้านต่าง ๆ
ที่เกี่ยวข้องกับระบบ เช่น ความเสี่ยงด้านเครดิต ความเสี่ยงด้านสภาพคล่อง
และความเสี่ยงด้านปฏิบัติการซึ่งรวมถึงความเสี่ยงด้านเทคโนโลยีสารสนเทศและภัยคุกคามทางไซเบอร์
รวมทั้งมีการระบุระดับความเสี่ยงที่ยอมรับได้ (risk
appetite) ทั้งที่เกิดจากระบบของผู้ให้บริการ สมาชิก
และระบบที่มีความเชื่อมโยงกัน (interdependencies)
ทั้งนี้
นโยบายและมาตรการบริหารความเสี่ยงดังกล่าวต้องได้รับความเห็นชอบจากคณะกรรมการ
และต้องจัดให้มีการทบทวนนโยบายและมาตรการบริหารความเสี่ยงอย่างน้อยปีละ ๑ ครั้ง
(๒) นโยบายและมาตรการรักษาความมั่นคงปลอดภัยทางระบบสารสนเทศ
ต้องจัดให้มีการตรวจสอบความมั่นคงปลอดภัยทางระบบสารสนเทศโดยผู้ตรวจสอบภายนอกอย่างน้อยปีละ
๑ ครั้ง พร้อมทั้งจัดส่งสำเนาผลการตรวจสอบให้ ธปท. เป็นหนังสือหรือโดยวิธีการทางอิเล็กทรอนิกส์ตามที่กำหนด
ภายใน ๔๕ วันนับแต่วันที่ทำการตรวจสอบแล้วเสร็จ
ซึ่งขอบเขตในการตรวจสอบต้องรวมถึงการประเมินช่องโหว่ของระบบ (vulnerability assessment) และจัดให้มีการทดสอบเจาะระบบ (penetration test) เพื่อทดสอบประสิทธิภาพของเทคโนโลยีการรักษาความมั่นคงปลอดภัย
ทั้งนี้ ในการตรวจสอบระบบสารสนเทศ ผู้ให้บริการต้องเลือกใช้ผู้ตรวจสอบภายนอกที่เป็นอิสระ
มีความรู้ และประสบการณ์ในการตรวจสอบและประเมินความเสี่ยงด้านเทคโนโลยีสารสนเทศได้
ในกรณีมีเหตุจำเป็นหรือพฤติการณ์พิเศษที่ทำให้ผู้ให้บริการไม่สามารถดำเนินการตรวจสอบความมั่นคงปลอดภัยทางระบบสารสนเทศตามหลักเกณฑ์ที่กำหนดได้ผู้ให้บริการสามารถยื่นขอผ่อนผันการปฏิบัติตามหลักเกณฑ์ดังกล่าว
พร้อมชี้แจงเหตุผลและความจำเป็นต่อ ธปท. เป็นหนังสือหรือโดยวิธีการทางอิเล็กทรอนิกส์ตามที่กำหนดโดย
ธปท. อาจพิจารณาขยายระยะเวลาหรือไม่ก็ได้ หรือกำหนดเงื่อนไขใด ๆ
ให้ถือปฏิบัติเพิ่มเติมด้วยก็ได้
(๓) การบริหารความต่อเนื่องทางธุรกิจ (Business Continuity Management : BCM) และการจัดทำแผนรองรับการดำเนินธุรกิจอย่างต่อเนื่อง
(Business Continuity Plan : BCP)
(๓.๑) กำหนดนโยบายการบริหารความต่อเนื่องทางธุรกิจ
โดยมีการวิเคราะห์และประเมินผลกระทบต่อการหยุดชะงักของระบบที่ให้บริการ รวมทั้งจัดทำแผนรองรับการดำเนินธุรกิจอย่างต่อเนื่อง
(๓.๒)
จัดให้มีการทดสอบและทบทวนการปฏิบัติตามแผนรองรับการดำเนินธุรกิจอย่างต่อเนื่องร่วมกับสมาชิกและผู้ที่เกี่ยวข้องอย่างน้อยปีละ
๑ ครั้ง และทุกครั้งที่มีการเปลี่ยนแปลงระบบอย่างมีนัยสำคัญ
(๔) การใช้บริการจากผู้ให้บริการภายนอก
หากมีการใช้บริการจากผู้ให้บริการภายนอก
เพื่อดำเนินการแทนในงานระบบสารสนเทศและงานอื่นใดที่มีผลกระทบต่อการให้บริการระบบอย่างมีนัยสำคัญ
(critical service provider) ผู้ให้บริการต้องดำเนินการในเรื่อง ดังต่อไปนี้
(๔.๑) กำหนดนโยบายการใช้บริการจากผู้ให้บริการภายนอก
โดยครอบคลุมถึงการบริหารความเสี่ยงที่เกิดจากการใช้บริการจากผู้ให้บริการภายนอก
การรักษาความปลอดภัยและความลับของระบบและข้อมูล การรักษาความถูกต้องเชื่อถือได้ของระบบและข้อมูล
และการรักษาความพร้อมใช้งานของระบบสารสนเทศที่ใช้บริการ
(๔.๒) จัดให้มีการประเมินและการบริหารความเสี่ยงที่อาจเกิดขึ้นให้ครอบคลุมถึงการรักษาความลับและการคุ้มครองข้อมูลส่วนบุคคล
และความเสี่ยงอันเนื่องมาจากการใช้บริการจากผู้ให้บริการภายนอก (interdependency risk) จนอาจทำให้การเปลี่ยนแปลงหรือยกเลิกการใช้บริการทำได้ยาก
(vendor lock - in) รวมถึงความเสี่ยงจากการกระจุกตัวของทรัพยากรที่สำคัญ (concentration risk) โดยเฉพาะกรณีที่ผู้ให้บริการภายนอกมีการให้บริการแก่ผู้ใช้บริการหลายราย
(๔.๓) จัดให้มีแผนรองรับการดำเนินธุรกิจอย่างต่อเนื่อง (Business Continuity Plan : BCP) ที่ครอบคลุมถึงการใช้บริการจากผู้ให้บริการภายนอก
เพื่อรองรับกรณีการเกิดปัญหาหรือเหตุการณ์ผิดปกติจากการใช้บริการจากผู้ให้บริการภายนอกและเพื่อลดผลกระทบที่อาจเกิดขึ้น
๔.๒.๕ ด้านการคุ้มครองสมาชิกและสาธารณชน
(๑) การกำหนดและเปิดเผยข้อตกลงการให้บริการ
กำหนดข้อตกลงในการให้บริการไว้เป็นลายลักษณ์อักษร
และเปิดเผยให้สมาชิกทราบอย่างชัดเจนและเป็นปัจจุบัน ซึ่งอย่างน้อยต้องประกอบด้วย
(๑.๑) สิทธิ หน้าที่
และความรับผิดของผู้ให้บริการและสมาชิกทั้งในกรณีปกติและกรณีที่เกิดเหตุฉุกเฉิน
(๑.๒) หลักเกณฑ์ เงื่อนไข และวิธีปฏิบัติในการให้บริการ
(๑.๓) ความเสี่ยงทางการเงิน (financial risk) หรือความเสี่ยงอื่นใดที่อาจเกิดขึ้นจากการใช้บริการ (ถ้ามี)
เพื่อให้สมาชิกสามารถประเมินความเสี่ยงที่เกี่ยวข้องจากการใช้บริการได้
ทั้งนี้
ผู้ให้บริการมีหน้าที่ติดตามดูแลให้สมาชิกปฏิบัติตามหลักเกณฑ์เงื่อนไขที่กำหนด
โดยจัดให้มีวิธีการดำเนินการกับสมาชิกที่ฝ่าฝืนหรือไม่ปฏิบัติตามหลักเกณฑ์และเงื่อนไขที่กำหนด
และในกรณีที่ผู้ให้บริการมีการเปลี่ยนแปลงหลักเกณฑ์ดังกล่าว
ซึ่งทำให้สมาชิกเสียประโยชน์
ผู้ให้บริการจะต้องแจ้งให้สมาชิกทราบล่วงหน้าไม่น้อยกว่า ๓๐
วันก่อนการเปลี่ยนแปลงจะมีผลใช้บังคับ
โดยแจ้งข้อมูลรายละเอียดการเปลี่ยนแปลงผ่านช่องทางอิเล็กทรอนิกส์
หรือแจ้งเป็นลายลักษณ์อักษร หรือด้วยวิธีการอื่นใดเพื่อให้สมาชิกสามารถทราบได้
(๒)
การแจ้งข้อมูลให้สมาชิกรายอื่นทราบกรณีมีการระงับการให้บริการหรือการเพิกถอนการให้บริการกับสมาชิกรายใดรายหนึ่ง
(๒.๑)
กรณีการระงับเป็นการชั่วคราวหรือเพิกถอนการให้บริการกับสมาชิกรายใดรายหนึ่ง
ผู้ให้บริการต้องแจ้งให้สมาชิกรายอื่นทราบโดยทันที
(๒.๒) กรณีสมาชิกขอลาออกจากระบบ
ผู้ให้บริการต้องแจ้งให้สมาชิกรายอื่นทราบล่วงหน้า ๑๕ วัน
ผ่านช่องทางอิเล็กทรอนิกส์ หรือแจ้งเป็นลายลักษณ์อักษรหรือด้วยวิธีการอื่นใดเพื่อให้สมาชิกสามารถทราบได้
(๓) การเก็บรักษาข้อมูลส่วนบุคคลของสมาชิก
(๓.๑)
กำหนดนโยบายในการเก็บรักษาข้อมูลส่วนบุคคลของสมาชิกการกำหนดชั้นความลับในการเข้าถึงข้อมูล
และการระบุตัวบุคคลที่มีสิทธิเข้าถึงข้อมูลดังกล่าว พร้อมทั้งจัดให้มีระบบการจัดเก็บข้อมูลที่ถูกต้องเชื่อถือได้
และป้องกันผู้ที่ไม่มีหน้าที่เกี่ยวข้องเข้าถึงหรือแก้ไขข้อมูลที่เก็บรักษา
(๓.๒) รักษาความลับข้อมูลส่วนบุคคลของสมาชิก
โดยจะไม่เปิดเผยข้อมูลเหล่านั้นตลอดระยะเวลาการใช้บริการและภายหลังที่เลิกใช้บริการแล้วเว้นแต่กรณีต่อไปนี้
(๓.๒.๑)
การเปิดเผยโดยได้รับความยินยอมจากสมาชิกเป็นหนังสือหรือด้วยวิธีการอื่นใดทางอิเล็กทรอนิกส์ตามที่ผู้ให้บริการกำหนด
(๓.๒.๒) การเปิดเผยเพื่อประโยชน์แก่การสอบสวนหรือการพิจารณาคดี
(๓.๒.๓) การเปิดเผยแก่ผู้สอบบัญชีของผู้ให้บริการ
(๓.๒.๔) การเปิดเผยเพื่อประโยชน์ในการกำหนดนโยบายและกำกับดูแลระบบการชำระเงินของ
ธปท.
(๓.๒.๕) การเปิดเผยเพื่อประโยชน์ในการปฏิบัติตามกฎหมาย
(๔) การเปิดเผยค่าธรรมเนียม
(๔.๑)
เปิดเผยรายละเอียดของค่าธรรมเนียมที่เรียกเก็บจากสมาชิกซึ่งรวมถึงนโยบายการให้ส่วนลด
(discount policies) (ถ้ามี) ให้สมาชิกและสาธารณชนทราบโดยทั่วถึง 
ทั้งนี้ ในการกำหนดค่าธรรมเนียม
ผู้ให้บริการต้องคำนึงถึงความเป็นธรรมต่อสมาชิกด้วย
(๔.๒) กรณีที่มีการเปลี่ยนแปลงค่าธรรมเนียม
ผู้ให้บริการจะต้องแจ้งให้สมาชิกทราบล่วงหน้าไม่น้อยกว่า ๓๐
วันก่อนการเปลี่ยนแปลงจะมีผลใช้บังคับ
โดยแจ้งข้อมูลรายละเอียดการเปลี่ยนแปลงผ่านช่องทางอิเล็กทรอนิกส์
หรือแจ้งเป็นลายลักษณ์อักษร หรือด้วยวิธีการอื่นใดเพื่อให้สมาชิกสามารถทราบได้
๔.๒.๖ ด้านการส่งเสริมประสิทธิภาพ
(๑) การเข้าร่วมและการออกจากระบบ (access and exit regime)
(๑.๑) กำหนดวัตถุประสงค์ หลักเกณฑ์ เงื่อนไข วิธีปฏิบัติ
และค่าธรรมเนียมหรือค่าใช้จ่ายที่เกี่ยวข้องในการเข้าร่วมและการออกจากระบบของสมาชิกไว้อย่างชัดเจนเป็นลายลักษณ์อักษร
โดยคำนึงถึงหลักการในการเข้าถึงบริการที่เป็นธรรมและเปิดกว้าง (fair and open access) และเปิดเผยให้สมาชิกและสาธารณชนทราบโดยทั่วถึง
(๑.๒)
จัดให้มีการประเมินความเสี่ยงและวิเคราะห์ผลกระทบที่เกี่ยวข้องจากการรับสมาชิกรายใหม่ที่เข้าร่วมใช้ระบบ
เช่น ฐานะทางการเงิน ความพร้อมในการเชื่อมต่อและใช้ระบบ
เพื่อให้มั่นใจว่าการรับสมาชิกรายใหม่จะไม่ก่อให้เกิดความเสี่ยงและผลกระทบต่อการใช้บริการของสมาชิกรายเดิม
(๑.๓) เปิดเผยรายชื่อสมาชิกที่เป็นปัจจุบัน
ให้สมาชิกและสาธารณชนทราบโดยทั่วถึง เช่น ประกาศทางเว็บไซต์ของผู้ให้บริการ
(๒) การให้บริการอย่างมีประสิทธิภาพและประสิทธิผล
(๒.๑)
กำหนดเป้าหมายในการให้บริการที่สามารถประเมินและวัดผลได้
เช่น ระดับความพร้อมใช้งานของระบบ (system availability) รวมถึงจัดให้มีการติดตามและประเมินผลพร้อมทั้งรายงานผลให้คณะกรรมการทราบอย่างสม่ำเสมอ
ตลอดจนเปิดเผยผลการดำเนินงานตามเป้าหมายในการให้บริการที่สำคัญให้สมาชิกทราบด้วย
(๒.๒) จัดให้มีการสำรวจและรับฟังความคิดเห็นของสมาชิกในเรื่องเกี่ยวกับการให้บริการที่สำคัญอย่างสม่ำเสมอ
เช่น
ขอบเขตในการให้บริการฟังก์ชั่นในการใช้งานระบบหรือทางเลือกในการใช้เทคโนโลยีหรือกระบวนการ
เป็นต้น เพื่อพัฒนาและปรับปรุงให้ระบบตอบสนองความต้องการของสมาชิก
และทันต่อความเปลี่ยนแปลงของเทคโนโลยีที่เกิดขึ้นอย่างรวดเร็ว

๕. วันเริ่มต้นบังคับใช้
ประกาศนี้ให้ใช้บังคับนับแต่วันที่ ๑๖ เมษายน ๒๕๖๑ เป็นต้นไป


ประกาศ ณ วันที่ ๑๖ เมษายน พ.ศ. ๒๕๖๑
ฤชุกร สิริโยธิน
รองผู้ว่าการ ด้านเสถียรภาพสถาบันการเงิน
ผู้ว่าการแทน
ธนาคารแห่งประเทศไทย






พรวิภา/จัดทำ
๒๐ เมษายน ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๘๖ ง/หน้า ๗/๑๗ เมษายน ๒๕๖๑